Document ID: 32012R0721

KOMISIJOS ĮGYVENDINIMO REGLAMENTAS (ES) Nr. 721/2012
2012 m. rugpjūčio 6 d.
kuriuo uždraudžiama su Graikijos arba Maltos vėliava plaukiojančių ar Graikijoje arba Maltoje registruotų ir Atlanto vandenyne į rytus nuo 45° vakarų ilgumos ir Viduržemio jūroje ilgosiomis ūdomis paprastuosius tunus žvejojančių laivų žvejybos veikla
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis (1), ypač į jo 36 straipsnio 2 dalį,
kadangi:
(1)
2012 m. sausio 17 d. Tarybos reglamente (ES) Nr. 44/2012, kuriuo nustatomos 2012 m. tam tikrų žuvų išteklių ir žuvų išteklių grupių, dėl kurių vedamos tarptautinės derybos ar kuriems taikomi tarptautiniai susitarimai, žvejybos galimybės, taikomos ES vandenyse ir ES laivams tam tikruose ne ES vandenyse (2), nustatytas paprastųjų tunų kiekis, kurį 2012 m. Europos Sąjungos žvejybos laivai gali sužvejoti Atlanto vandenyne į rytus nuo 45° vakarų ilgumos ir Viduržemio jūroje;
(2)
2009 m. balandžio 6 d. Tarybos reglamentu (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano, iš dalies keičiančiu Reglamentą (EB) Nr. 43/2009 bei panaikinančiu Reglamentą (EB) Nr. 1559/2007 (3), reikalaujama, kad valstybės narės praneštų Komisijai apie jų ilgesniems nei 24 m laivams skirtas individualias kvotas, o trumpesnių nei 24 m žūklės laivų atveju praneštų bent apie gamintojų organizacijoms arba laivų, žvejojančių panašiais įrankiais, grupėms skirtas kvotas;
(3)
bendroji žuvininkystės politika skirta ilgalaikiam žuvininkystės sektoriaus gyvybingumui užtikrinti tausiai naudojant gyvuosius vandens išteklius pagal atsargumo principą;
(4)
pagal Reglamento (EB) Nr. 1224/2009 36 straipsnio 2 dalį, remdamasi valstybių narių pateikta informacija ir kita savo pačios turima informacija, nustačiusi, kad Europos Sąjungos, valstybės narės ar valstybių narių grupės turimos žvejybos vienu ar daugiau žvejybos įrankių ar laivais galimybės yra išnaudotos, Komisija apie tai praneša atitinkamoms valstybėms narėms ir uždraudžia žvejybą tam tikrame žvejybos rajone, tam tikrais žvejybos įrankiais, tam tikrų rūšių ar rūšių grupės ar tam tikrais būtent tai žvejybos veiklai vykdyti naudojamais laivais;
(5)
remiantis Komisijos turima informacija, paprastųjų tunų žvejybos Atlanto vandenyne į rytus nuo 45° vakarų ilgumos ir Viduržemio jūroje galimybės, skirtos su Graikijos arba Maltos vėliava plaukiojantiems ar Graikijoje arba Maltoje registruotiems ilgosiomis ūdomis žvejojantiems laivams, yra išnaudotos;
(6)
2012 m. gegužės 3 d. Graikija informavo Komisiją nuo tos pačios dienos 00:00 val. uždraudusi vykdyti žvejybos veiklą ilgosiomis ūdomis žvejojantiems jos laivams, kurie 2012 m. žvejoja paprastuosius tunus;
(7)
2012 m. liepos 2 d. Malta informavo Komisiją nuo liepos 1 d. 00:00 val. uždraudusi vykdyti žvejybos veiklą ilgosiomis ūdomis žvejojantiems jos laivams, kurie 2012 m. žvejoja paprastuosius tunus;
(8)
nedarant poveikio minėtiems Graikijos ir Maltos veiksmams, būtina, kad Komisija patvirtintų draudimą ilgosiomis ūdomis žvejoti paprastuosius tunus Atlanto vandenyne į rytus nuo 45° vakarų ilgumos ir Viduržemio jūroje su Graikijos vėliava plaukiojantiems ar Graikijoje registruotiems laivams nuo 2012 m. gegužės 3 d. 00:00 val., su Maltos vėliava plaukiojantiems ar Maltoje registruotiems laivams 2012 m. liepos 1 d. 00:00 val.,
PRIĖMĖ ŠĮ REGLAMENTĄ:
1 straipsnis
Su Graikijos vėliava plaukiojantiems arba Graikijoje registruotiems ilgosiomis ūdomis žvejojantiems laivams nuo 2012 m. gegužės 3 d. 00:00 val. draudžiama Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus.
Nuo tos dienos taip pat draudžiama laikyti laivuose, perkelti į varžas tukinimo ar auginimo tikslais, perkrauti, perkelti arba iškrauti į krantą tų laivų sužvejotas šių išteklių žuvis.
2 straipsnis
Su Maltos vėliava plaukiojantiems arba Maltoje registruotiems ilgosiomis ūdomis žvejojantiems laivams nuo 2012 m. liepos 1 d. 00:00 val. draudžiama Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus.
Nuo tos dienos taip pat draudžiama laikyti laivuose, perkelti į varžas tukinimo ar auginimo tikslais, perkrauti, perkelti arba iškrauti į krantą tų laivų sužvejotas šių išteklių žuvis.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugpjūčio 6 d.

Labels: 8
18
6
20